Γνωμοδότηση για το σχέδιο οδηγίας της Επιτροπής για την τροποποίηση της οδηγίας της Επιτροπής 90/388/ΕΟΚ σχετικά με το πλήρες άνοιγμα των αγορών τηλεπικοινωνιών στον ανταγωνισμό

(96/C 39/11)

Στις 28 Σεπτεμβρίου 1995, και σύμφωνα με το άρθρο 198 της Συνθήκης, η Επιτροπή αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για το ανωτέρω σχέδιο οδηγίας.

Το τμήμα μεταφορών και επικοινωνιών στο οποίο ανατέθηκε η προετοιμασία των σχετικών εργασιών προέβη στη σύσταση ομάδας μελέτης και όρισε εισηγητή τον κ. Mobbs.

Κατά την 330ή σύνοδο ολομέλειάς της, (συνεδρίαση της 22ας Νοεμβρίου 1995), η Οικονομική και Κοινωνική Επιτροπή όρισε γενικό εισηγητή τον κ. Mobbs και υιοθέτησε ομόφωνα την ακόλουθη γνωμοδότηση.

1. Εισαγωγή

1.1. Η οδηγία της Επιτροπής 90/388/ΕΟΚ (οδηγία για τον ανταγωνισμό στις αγορές τηλεπικοινωνιακών υπηρεσιών), της 28ης Ιουνίου 1990, θεωρήθηκε καθοριστική για την απελευθέρωση των ευρωπαϊκών αγορών στον τομέα των τηλεπικοινωνιακών υπηρεσιών.

1.2. Η οδηγία της Επιτροπής 90/387/ΕΟΚ (οδηγία για την παροχή ανοικτού δικτύου) έδωσε έμφαση στη σημασία της ανοικτής και αποτελεσματικής πρόσβασης στις δημόσιες τηλεπικοινωνιακές υπηρεσίες και δίκτυα καθώς και της χρήσης τους.

1.3. Το ψήφισμα του Συμβουλίου 93/C 213/01, της 22ας Ιουλίου 1993, υποστήριξε την πρόθεση της Επιτροπής να προβεί, πριν από την 1η Ιανουαρίου 1996, στις απαραίτητες τροποποιήσεις του ρυθμιστικού πλαισίου της Κοινότητας προκειμένου να επιτευχθεί η ελευθέρωση όλων των δημόσιων υπηρεσιών φωνητικής τηλεφωνίας από την 1η Ιανουαρίου 1998.

1.4. Κατά την ταχεία περίοδο που μεσολαβεί μέχρι την πλήρη ελευθέρωση, έπρεπε να σημειωθούν σημαντικά επιτεύγματα (όχι μόνο στα πλαίσια της αρχικής οδηγίας για την παροχή υπηρεσιών και των επακόλουθων τροποποιήσεών της, αλλά και μέσω μεμονωμένων νομοθετικών πράξεων).

1.4.1. Το άνοιγμα στον ανταγωνισμό των τηλεπικοινωνιακών υπηρεσιών εκτός από τη φωνητική τηλεφωνία (Δεκέμβριος 1990).

1.4.2. Η σύσταση ανεξάρτητου οργανισμού χορήγησης αδειών και εποπτείας των όρων χρήσεως (Ιούλιος 1991).

1.4.3. Το άνοιγμα στον ανταγωνισμό της απλής ικανότητας μεταπώλησης (Δεκέμβριος 1992).

1.4.4. Η εφαρμογή της παροχής ανοικτού δικτύου στη φωνητική τηλεφωνία (έγγρ. COM(94) 689). Υιοθετήθηκε κοινή θέση ().

1.4.5. Η χρήση εναλλακτικών υποδομών στην καλωδιακή τηλεόραση. Η οδηγία 95/51/ΕΟΚ που τροποποιεί την οδηγία της Επιτροπής 90/388/ΕΟΚ εγκρίθηκε στις 18 Οκτωβρίου 1995 και θα τεθεί σε ισχύ την 1η Ιανουαρίου 1996.

1.4.6. Η πρόταση της Επιτροπής (έγγρ. SEC(95) 1352) για την τροποποίηση της οδηγίας της Επιτροπής 90/388/ΕΟΚ σχετικά με τις κινητές και προσωπικές επικοινωνίες. Με αυτήν καταργούνται όλα τα ειδικά και αποκλειστικά δικαιώματα από την 1η Ιανουαρίου 1996. Η έγκρισή της αναμένεται πριν από το τέλος του έτους. Σχετική γνωμοδότηση της ΟΚΕ βρίσκεται στο στάδιο προετοιμασίας.

1.4.7. Οι δορυφορικές επικοινωνίες (Τροποποιημένη οδηγία της Επιτροπής 94/96/ΕΟΚ). Με αυτήν επεκτείνεται το πεδίο εφαρμογής της οδηγίας για τον τερματικό εξοπλισμό (οδηγία 88/301/ΕΟΚ) ώστε να συμπεριληφθεί ο εξοπλισμός των επίγειων δορυφορικών σταθμών, καθώς και το πεδίο εφαρμογής της οδηγίας για τον ανταγωνισμό στις αγορές τηλεπικοινωνιακών υπηρεσιών ώστε να συμπεριληφθούν οι υπηρεσίες δορυφορικών επικοινωνιών.

1.4.8. Εναρμόνιση των τιμών ώστε να δημιουργηθούν αποτελεσματικές οικονομικές συνθήκες για όλους τους φορείς εκμετάλλευσης και παροχής υπηρεσιών, με την ταυτόχρονη διασφάλιση της ανάπτυξης της καθολικής υπηρεσίας.

1.4.9. Διασύνδεση. Έχει υποβληθεί ξεχωριστή πρόταση της Επιτροπής (έγγρ. COM(95) 379). Η διασύνδεση, συμπεριλαμβανομένης της διαλειτουργικότητας, είναι θεμελιώδης για την ανάπτυξη του ανταγωνισμού και απαιτούνται σαφείς κανόνες οι οποίοι θα εξασφαλίζουν ότι οι νεοεισερχόμενοι στην αγορά θα μπορούν να διασυνδέουν τα μέσα τους με αυτά που διαθέτουν οι υφιστάμενοι φορείς τηλεπικοινωνιών. Σχετική γνωμοδότηση της ΟΚΕ θα είναι έτοιμη τους πρώτους μήνες του επόμενου έτους.

2. Κύρια σημεία της πρότασης της Επιτροπής

2.1. Άρση όλων των περιορισμών στην παροχή υπηρεσιών φωνητικής τηλεφωνίας, επιτρέποντας στους φορείς εκμετάλλευσης τη χρήση των υφιστάμενων δικτύων τηλεπικοινωνιών τα οποία, παρότι υπόκεινται στην απαίτηση περί ανοικτών και διαφανών όρων και προϋποθέσεων, σέβονται το απόρρητο στον φορέα παροχής υπηρεσιών. Επιπλέον, παροχή δυνατότητας στους φορείς παροχής υπηρεσιών φωνητικής τηλεφωνίας να χρησιμοποιούν τόσο τη δική τους όσο και/ή οποιαδήποτε άλλη υπάρχουσα εναλλακτική υποδομή. Σε ορισμένα κράτη υπάρχει δυνατότητα παρεκκλίσεων.

2.2. Δυνατότητα χρησιμοποίησης εναλλακτικής υποδομής στον τομέα των τηλεπικοινωνιακών υπηρεσιών (π.χ. σιδηροδρομικά, ηλεκτροδοτικά και υδροδοτικά δίκτυα) εκτός της φωνητικής τηλεφωνίας, από την 1η Ιανουαρίου 1996.

2.3. Διασφάλιση του γεγονότος ότι δεν θα επιβάλλονται στις νεοεισερχόμενες στην αγορά επιχειρήσεις επαχθέστεροι όροι και προϋποθέσεις από εκείνους που ορίζονται ή ισχύουν για τους υφιστάμενους φορείς εκμετάλλευσης και παροχής υπηρεσιών.

2.4. Δυνατότητα πρόσβασης σε καθορισμένες ελάχιστες υπηρεσίες τηλεπικοινωνιών (συγκεκριμένης ποιότητας) για το σύνολο των απανταχού χρηστών σε προσιτές τιμές.

2.5. Θέσπιση εγγυήσεων για τη διασφάλιση της διασύνδεσης και της διαλειτουργικότητας των δικτύων και των υπηρεσιών, κατά τρόπο ώστε οι χρήστες, σε ολόκληρη την επικράτεια της Ευρωπαϊκής Ένωσης, να επωφεληθούν μιας απόλυτα ανταγωνιστικής αγοράς τηλεπικοινωνιών στο πλαίσιο ενός προβλέψιμου και σταθερού ρυθμιστικού πλαισίου.

2.6. Εκχώρηση σε κάθε φορέα εκμετάλλευσης του δικαιώματος να παρέχει υπηρεσίες για τις οποίες έχει χορηγηθεί άδεια.

2.7. Απαίτηση σύμφωνα με την οποία τα κράτη μέλη αίρουν οποιαδήποτε ειδικά και αποκλειστικά δικαιώματα απολαμβάνουν ορισμένοι φορείς εκμετάλλευσης στον τομέα των τηλεπικοινωνιών.

2.8. Απαίτηση σύμφωνα με την οποία τα κράτη μέλη ενημερώνουν την Επιτροπή προτού θέσουν σε εφαρμογή οποιαδήποτε διαδικασία χορήγησης αδειών ή υποβολής δηλώσεων, το αργότερο έως την 1η Ιανουαρίου 1997.

2.9. Απαίτηση σύμφωνα με την οποία τα κράτη μέλη εξασφαλίζουν τη διάθεση των κατάλληλων αριθμών κλήσεως για όλες τις τηλεπικοινωνιακές υπηρεσίες, πριν από την 1η Ιουλίου 1997.

2.10. Απαίτηση να διασφαλίζουν τα κράτη μέλη την κατάργηση του συνόλου των αποκλειστικών δικαιωμάτων όσον αφορά τις υπηρεσίες τηλεφωνικού καταλόγου στην επικράτειά τους.

3. Γενικές παρατηρήσεις

3.1. Το Λευκό Βιβλίο για την « Ανάπτυξη, την Ανταγωνιστικότητα και την Απασχόληση » χαρακτήριζε τα δίκτυα τηλεπικοινωνιών ως « ζωτικό πυρήνα της ανταγωνιστικότητας ». Η ΟΚΕ συμφωνεί και εκφράζει την ικανοποίησή της για το γεγονός ότι η πρόταση της Επιτροπής περί πλήρους ελευθέρωσης προωθείται.

3.2. Ο στόχος της Επιτροπής που αφορά την επίτευξη πλήρους ελευθέρωσης στον τομέα των τηλεπικοινωνιών ανάγεται στο Πράσινο Βιβλίο του 1987 (έγγρ. COM(88) 48 τελικό) και έχει εξετασθεί εκτενώς επί σειρά ετών. Η Επιτροπή επιδιώκει τη χάραξη μιας ισόρροπης πολιτικής ελευθέρωσης και εναρμόνισης, βάσει της οδηγίας αριθ. 90/388 της Επιτροπής και της οδηγίας αριθ. 90/387 του Συμβουλίου σχετικά με την παροχή ανοικτού δικτύου.

3.3. Όπως έχει καταστήσει σαφές η Ανακοίνωση της Επιτροπής (έγγρ. COM(95) 158) σχετικά με το « καθεστώς και την εφαρμογή της οδηγίας αριθ. 90/388/ΕΟΚ για τον ανταγωνισμό στις αγορές τηλεπικοινωνιακών υπηρεσιών », ο βαθμός της ελευθέρωσης στο σύνολο των κρατών μελών διαφέρει αισθητά από κράτος σε κράτος και από υπηρεσία σε υπηρεσία.

3.3.1. Συνεπώς, η πρόταση της Επιτροπής δεν αναμένεται να προκαλέσει ιδιαίτερα προβλήματα στα κράτη μέλη τα οποία έχουν προβεί σε ευρείας κλίμακας ελευθέρωση. Σε αυτές τις περιπτώσεις θα πρέπει να διασφαλισθεί ότι η πρόταση της Επιτροπής δεν πρόκειται να διαταράξει τις υφιστάμενες ικανοποιητικές πρακτικές ή να επιβάλει ανώφελες απαιτήσεις. Από την άλλη πλευρά, ορισμένα κράτη μέλη θα επικαλεσθούν δυσκολίες όσον αφορά τη συμμόρφωση προς τις προτάσεις της Επιτροπής. Στο βαθμό που οι δυσκολίες αυτές είναι δικαιολογημένες, δύνανται να αποτελέσουν αντικείμενο παρεκκλίσεως.

3.3.2. Όσον αφορά τα ειδικά και αποκλειστικά δικαιώματα, η ΟΚΕ υπενθυμίζει τη γνωμοδότησή της, της 31ης Μαΐου 1995, σχετικά με τη φωνητική τηλεφωνία και συγκεκριμένα το σημείο 2.2 ().

3.4. Οι προτάσεις της Επιτροπής, ιδίως εκείνες που αφορούν την εφαρμογή, πρέπει να σέβονται την επικουρικότητα. Είναι απαραίτητο να αποφευχθεί η επιβολή επαχθών υποχρεωτικών απαιτήσεων σε κράτα μέλη όπου υφίσταται ήδη επαρκής ανταγωνισμός, ο οποίος θα μπορούσε να εγγυηθεί την αποτροπή αντιανταγωνιστικών πρακτικών.

3.5. Δεδομένου ότι κατά την περίοδο που μεσολαβεί μέχρι την πλήρη ελευθέρωση των τηλεπικοινωνιών αναλαμβάνονται πολυάριθμες συναφείς δράσεις δυνάμει της ισχύουσας οδηγίας του άρθρου 90, η παρούσα πρόταση της Επιτροπής είναι αναπόφευκτο να ακολουθήσει το ίδιο πρότυπο. Το συνολικό χρονοδιάγραμμα της Επιτροπής που εγκρίθηκε από το Συμβούλιο, δεν αφήνει στην Επιτροπή πολλά περιθώρια, εάν επιθυμεί να τηρηθεί η προθεσμία της 1ης Ιανουαρίου 1997.

3.5.1. Η δυνατότητα προσφυγής στο άρθρο 90 παρέχεται βάσει του προνομίου της Επιτροπής να διασφαλίζει την ενδεδειγμένη ισορροπία όσον αφορά τα μέτρα ελευθέρωσης και εναρμόνισης στον τομέα της ρυθμιστικής πολιτικής για τις τηλεπικοινωνίες (πολιτική συμφωνία του 1989).

3.5.2. Δεδομένου ότι η Επιτροπή δεν υποχρεούται να ζητεί άλλη γνώμη όταν κάνει χρήση του άρθρου 90, η ΟΚΕ εκφράζει την ικανοποίησή της για το γεγονός ότι ζητήθηκε επισήμως η γνωμοδότησή της. Εντούτοις, τα χρονικά περιθώρια δεν επαρκούν για την ενδελεχή εξέταση ενός τόσο σημαντικού ζητήματος.

3.6. Ένα άλλο θέμα που προκαλεί ανησυχία είναι η ανάγκη να παρασχεθεί η δυνατότητα στους φορείς σταθερής ζεύξης να διευθετήσουν τις δραστηριότητές τους και να αναπροσαρμόσουν τα τιμολόγιά τους, προκειμένου να αποφευχθεί η αθέμιτη εκμετάλλευση της « αφρόκρεμας της αγοράς » εκ μέρους των καινούριων φορέων, δηλαδή ο προσεταιρισμός των προσοδοφόρων πελατών χωρίς αναγκαστική τήρηση άλλων, σχετικών με τον τομέα των υπηρεσιών, υποχρεώσεων οι οποίες ισχύουν στην περίπτωση των φορέων σταθερής ζεύξης.

3.7. Παρά τις προθεσμίες ειδοποίησης τις οποίες έχει θέσει η Επιτροπή κατά τα τελευταία χρόνια, η ΟΚΕ ζητεί να αναπτυχθεί νομότυπα ο ανταγωνισμός στην αγορά των τηλεπικοινωνιακών υπηρεσιών και να ληφθούν υπόψη οι κοινωνικές συνέπειες.

3.8. Σύμφωνα με το άρθρο 7 της οδηγίας για τον ανταγωνισμό στις αγορές των τηλεπικοινωνιακών υπηρεσιών, ο διαχωρισμός του κανονιστικού έργου του τομέα των τηλεπικοινωνιών από την εκμετάλλευση των εθνικών οργανισμών τηλεπικοινωνιών μέσω της σύστασης Εθνικών Κανονιστικών Αρχών (ΕΚΑ) αποτελεί καίριο ζήτημα (το οποίο δεν έχει ακόμη πλήρως ολοκληρωθεί).

3.8.1. Εάν δεν συσταθούν και λειτουργήσουν όλες οι ΕΚΑ με βάση ένα κοινό σύνολο κατευθυντήριων γραμμών και δεν προβλεφθεί διαδικασία προσφυγής, είναι σχεδόν απίθανο να εφαρμοσθούν κοινοί κανόνες, ρυθμίσεις και πρακτικές σε ολόκληρη την κοινοτική επικράτεια. Κατά την Επιτροπή, σήμερα, σε πέντε κράτη μέλη δεν υφίστανται, ούτε λειτουργούν ΕΚΑ. Σε περίπτωση που το θέμα αυτό δεν ρυθμισθεί μέχρι την 1η Ιανουαρίου 1998, θα προκύψει ανισότητα, αδικία και ενδεχόμενες αντιανταγωνιστικές πρακτικές, πράγμα ανεπίτρεπτο.

3.9. Σε ορισμένα κράτη μέλη, οι νεοεισερχόμενοι στην αγορά είναι εκείνοι οι οποίοι αναμένεται να εντείνουν τον ανταγωνισμό. Πολλοί από αυτούς θα χρειασθεί να εδραιώσουν τους οργανισμούς τους και τη θέση τους στην αγορά. Συνεπώς, οι κύριοι νέοι πελάτες των σημερινών φορέων εκμετάλλευσης των τηλεπικοινωνιών ενδέχεται κάλλιστα να αποβούν, στο άμεσο μέλλον, οι νέοι φορείς παροχής υπηρεσιών. Αυτό θα οδηγήσει σε νέα, συμπληρωματικά έσοδα.

3.10. Οι τεχνολογικές εξελίξεις κατά τα τελευταία χρόνια είχαν ως αποτέλεσμα να εξαφανισθούν ή να τείνουν να εξαφανισθούν οι παλαιές ηλεκτρομηχανικές διασυνδέσεις που απαιτούσαν υψηλό βαθμό συντήρησης. Οι διασυνδέσεις αυτές αντικαθίστανται σήμερα από νέες τεχνολογίες που απαιτούν χαμηλότερο βαθμό συντήρησης. Οι κοινωνικές επιπτώσεις της τεχνολογικής επανάστασης δεν θα πρέπει να αγνοηθούν. Η Επιτροπή ασχολείται, ως φαίνεται, με το ζήτημα αυτό και οι ΓΔ V και XIII επεξεργάζονται από κοινού την κατάρτιση έκθεσης σχετικά με τις συνέπειες που θα έχει στην απασχόληση η φιλελευθεροποίηση του τομέα των τηλεπικοινωνιών. Η έκθεση αυτή αναμένεται με ενδιαφέρον.

4. Ειδικές παρατηρήσεις στο άρθρο 1 της πρότασης

4.1. Η Επιτροπή τροποποιεί αναπόφευκτα την οδηγία 90/388/ΕΟΚ η οποία έχει ήδη αποτελέσει στο παρελθόν αντικείμενο τροποποιήσεων. Γιά να αποφευχθεί το ενδεχόμενο σύγχυσης και ο κίνδυνος να υπάρξουν διαφορετικές ερμηνείες του τροποποιημένου κειμένου, η ΟΚΕ συνιστά να εκδώσει επειγόντως η Επιτροπή ενοποιημένο κείμενο.

4.2. Άρθρο 1. Ορισμοί

Ο ορισμός των δικτύων τηλεπικοινωνιών είναι πολύ ευρύς. Μολονότι ορισμένα κράτη μέλη ενδέχεται να διαφωνήσουν με την ευρύτητα της ερμηνείας, η ΟΚΕ φρονεί ότι αυτό αποτελεί αναπόσπαστο συστατικό της πλήρους επιβολής του ανταγωνισμού.

4.3. Άρθρο 3. Αδειες παροχής υπηρεσιών φωνητικής τηλεφωνίας και δημόσιων δικτύων τηλεπικοινωνιών

4.3.1. Η δημοσίευση σχεδίων καθιέρωσης νέων διαδικασιών υποβολής δηλώσεων ή χορήγησης αδειών θα έχει τα δέοντα αποτελέσματα μόνον όταν υφίσταται σε όλα τα κράτη μέλη το κατάλληλο νομικό πλαίσιο. Δεδομένου ότι οι προϋποθέσεις και οι ειδικές συνθήκες της « υποχρέωσης » (ή ευκαιρίας) παροχής καθολικής υπηρεσίας δεν έχουν ακόμη καθορισθεί, η σχετική δημοσίευση ενδέχεται να είναι δύσκολο να καταστεί υποχρεωτική.

4.3.2. Όσον αφορά τον περιορισμό του αριθμού των αδειών, θα πρέπει να ληφθεί μέριμνα ώστε να αποφευχθεί το ενδεχόμενο περιορισμού εκ των προτέρων. Νέες άδειες πρέπει στην ουσία να χορηγούνται, στα πλαίσια μιας ανοικτής και διαφανούς διαδικασίας, σε όλους τους αιτούντες.

4.4. Άρθρο 4Γ. Καθολική υπηρεσία

4.4.1. Το άρθρο 4Γ προτείνει κάτι σημαντικό όσον αφορά τις κοινωνικές επιπτώσεις της ελευθέρωσης : να κατανεμηθεί η « επιβάρυνση » της καθολικής υπηρεσίας « με αντικειμενικά και χωρίς διακρίσεις κριτήρια και σύμφωνα με την αρχή της αναλογικότητας ». Ωστόσο, η έννοια της « καθολικής υπηρεσίας » δεν διευκρινίζεται. Συνεπώς, προτού δημοσιευθούν κανόνες που να διέπουν την καθολική υπηρεσία, θα πρέπει να προσδιορισθεί αυτή καθεαυτή η έννοια της « καθολικής υπηρεσίας ». Η Επιτροπή ασχολείται ήδη, ως φαίνεται, με το εν λόγω θέμα και πρόκειται να δημοσιεύσει σχετική ανακοίνωση με προτάσεις στο τέλος του χρόνου.

4.4.2. Η ΟΚΕ παραπέμπει στη γνωμοδότησή της σχετικά με την ανακοίνωση της Επιτροπής με θέμα « Η Ευρώπη και η κοινωνία των πληροφοριών : Η συνέχιση της πορείας, πρόγραμμα δράσης » ().

4.5. Άρθρο 4Δ. Δικαιώματα διέλευσης

4.5.1. Έχει διατυπωθεί η ανησυχία ότι υπάρχει ο κίνδυνος να χορηγηθούν υποχρεωτικά δικαιώματα διέλευσης σε μεγάλο αριθμό φορέων εκμετάλλευσης όσον αφορά το ίδιο τεμάχιο δημόσιας γης. Η ΟΚΕ συνιστά να εισαγάγει η Επιτροπή υποχρεωτικό καθεστώς ελεύθερης πρόσβασης ώστε να διασφαλισθεί ο θεμιτός ανταγωνισμός με διαφανείς όρους.

4.6. Άρθρο 3 του άρθρου 4Δ. Άρση των περιορισμών

4.6.1. Το άρθρο αυτό αφορά την άρση των περιορισμών στη χρήση των εναλλακτικών δικτύων (πλην της δημόσιας φωνητικής τηλεφωνίας) γιά την παροχή τηλεπικοινωνιακών υπηρεσιών. Μολονότι ορισμένα κράτη μέλη πιθανόν να ανησυχούν όσον αφορά την προθεσμία της 1ης Ιανουαρίου 1996, η ΟΚΕ παρατηρεί ότι με βάση το άρθρο 3(2), τα κράτη μέλη εκείνα που διαθέτουν λιγότερο ανεπτυγμένα δίκτυα έχουν την δυνατότητα να ζητήσουν πρόσθετη προθεσμία εφαρμογής διαρκείας έως 5 ετών.

4.7. Άρθρο 6. Ημερομηνία έναρξης ισχύος

4.7.1. Το γεγονός ότι η εν λόγω οδηγία προβλέπεται να τεθεί σε ισχύ την 1η Ιανουαρίου 1996 ενδέχεται στην πράξη να δημιουργήσει προβλήματα δεδομένου ότι το διάστημα που μεσολαβεί μέχρι τότε είναι εξαιρετικά σύντομο. Ωστόσο για να τηρηθεί η προθεσμία της 1ης Ιανουαρίου 1998, η οδηγία θα πρέπει να τεθεί σε ισχύ πολύ πριν από την 1η Ιανουαρίου 1996.

Βρυξέλλες, 22 Νοεμβρίου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αρίθ. C 281 της 25. 10. 1995, σ. 19.

() ΕΕ αριθ. C 236 της 11. 9. 1995, σ. 38.

() ΕΕ αριθ. C 110 της 2. 5. 1995, σ. 37.